На основу члана 20. став 3. Закона о подстицајима у пољопривреди и руралном развоју (,,Службени гласник РС”, бр. 10/13, 142/14, 103/15 и 101/16),

Министар пољопривреде, шумарства и водопривреде доноси

**ПРАВИЛНИК**

**о измени Правилника о условима и начину остваривања права на подстицаје у сточарству по кошници пчела**

Члан 1.

У Правилнику о условима и начину остваривања права на подстицаје у сточарству по кошници пчела („Службени гласник РС”, бр. 33/15, 14/16, 20/18, 44/18 – др. закон и 27/19), у члану 3. речи: „Министарству пољопривреде и заштите животне средине – Управи за аграрна плаћања” замењују се речима: „министарству надлежном за послове пољопривреде – Управи за аграрна плаћања”.

Члан 2.

Изузетно у 2020. години, испуњеност прописаних услова за остваривање права на подстицаје по кошници пчела утврђује се на основу пријављених података и стања у Централној бази података о обележавању животиња, без обзира да ли пчелар пријави промену података о пчелињаку и кошницама преко овлашћеног обележивача, односно редовно пријави стање овлашћеном обележивачу, у складу са посебним прописом којим се уређује начин обележавања пчелињих друштава и регистрација пчелињака.

Члан 3.

Овај правилник ступа на снагу наредног дана од дана објављивања у „Службеном гласнику Републике Србије”.

Број 110-00-57/2015-09

У Београду, 15. маја 2020. године

Министар,

**Бранислав Недимовић,** с.р.